Rådets udtalelse

af 9. marts 2004

om Spaniens opdaterede stabilitetsprogram, 2003-2007

(2004/C 68/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 9. marts 2004 gennemgik Rådet Spaniens opdaterede stabilitetsprogram, der dækker perioden 2003-2007. Det opdaterede program overholder stort set oplysningskravene i den reviderede "adfærdskodeks vedrørende stabilitets- og konvergensprogrammernes indhold og form". Opdateringen blev imidlertid uden nogen tydelig begrundelse indgivet seks uger efter udløbet af den frist, der er fastsat i adfærdskodeksen.

Den budgetstrategi, der ligger til grund for opdateringen, som hovedsagelig er uændret i forhold til det forrige program, tager sigte på at fastholde sunde offentlige finanser defineret ved en budgetsaldo, som er tæt på balance eller udviser overskud. Til det formål forventes det i programmet, at indtægtskvoten og ikke-renteudgiftskvoten holdes konstant i hele programperioden på henholdsvis 40 % og 37,4 %, samtidig med at der gives mulighed for en stigning i kapitaludgifternes andel af BNP og et tilsvarende fald i de primære løbende udgifters andel. De deraf følgende primære overskud er forenelige med balance eller overskud på den samlede saldo og et støt fald i gældskvoten, der ventes at udvikle sig fra 51,8 % af BNP i 2003 til 43,8 % i 2007.

I opdateringen forventes væksten i det reale BNP at stige fra de anslåede 2,3 % i 2003 til 3 % for 2004 og derefter. Beskæftigelsen forventes at styrkes fra 1,8 % i 2003 til lidt over 2 % i gennemsnit i hele programperioden. Inflationen målt ved privatforbrugsdeflatoren forventes at falde fra 3,2 % i 2003 til 2,7 % i 2004 for derefter at stabiliseres på 2,4 %. På grundlag af de informationer, der i øjeblikket er tilgængelige, forekommer det makroøkonomiske scenario, der ligger til grund for opdateringen, realistisk. Navnlig økonomiens vækstrate på mellemlang sigt er stort set i overensstemmelse med den gængse vurdering af den potentielle vækst.

Efter det anslåede overskud i 2003 fastholdes der i opdateringen et mål om balance i 2004 og små, om end stigende overskud (0,1 %, 0,2 % og 0,3 % af BNP i henholdsvis 2005, 2006 og 2007) i resten af årene i overensstemmelse med tidligere fremskrivninger. I konjunkturjusterede termer baseret på beregninger foretaget af Kommissionens tjenestegrene falder overskuddet et halvt procentpoint til 0,1 % af BNP i 2004. Dette afspejler, at der forventes et resultat, som er bedre end det, der oprindelig blev opereret med for 2003, og at det foregående års mål om et balanceret budget fastholdes. I den resterende programperiode forbedres den konjunkturjusterede budgetsaldo med 0,2 procentpoint til et overskud på 0,3 % af BNP i 2007.

De budgetmål, der præsenteres i programmet, er forenelige med en stilling tæt på balance eller i overskud i hvert år, der er omfattet af fremskrivningen. Risiciene kan anses for stort set at være afbalanceret: målsætningerne, især det balancerede budget i 2004, forekommer rent faktisk forsigtige og kan blive mere end nået, hvilket giver en margen som sikkerhed mod en mindre positiv udvikling i økonomien. Budgetpolitikken kan derfor anses for at være tilstrækkelig til at sikre en fastholdelse af stabilitets- og vækstpagtens målsætning om tæt på balance eller i overskud i hele programperioden. Af samme årsager rummer den også en tilstrækkelig sikkerhedsmargen mod en overskridelse af underskudtærsklen på 3 % af BNP.

På grundlag af den nuværende politik, som den afspejles i de offentlige finansers situation og dens udvikling på mellemlang sigt ifølge programmet samt de langsigtede fremskrivninger for de aldersrelaterede udgifter i programmet, ser det ud til, at Spanien skulle have forholdsvis gode muligheder for at klare de budgetmæssige omkostninger i forbindelse med befolkningens aldring. Som følge af de risici, der er forbundet med sådanne langsigtede udgiftsfremskrivninger, og den forventede store stigning i pensionsudgifterne på meget lang sigt må den nuværende politik imidlertid suppleres med foranstaltninger, som skal forhindre, at der opstår en uholdbar tendens, herunder især en gennemgribende reform af pensionssystemet, i overensstemmelse med henstillingerne i Pacto de Toledo-aftalen, hvori der er mange deltagere.

Den økonomiske politik, som den afspejles i det opdaterede program, er stort set i overensstemmelse med henstillingerne i de overordnede retningslinjer for den økonomiske politik, særlig henstillingerne med budgetmæssige konsekvenser. Men for så vidt angår henstillingerne om at tackle den udfordring, der drejer sig om at sikre de offentlige finansers holdbarhed på lang sigt på baggrund af befolkningens aldring, er der endnu ikke taget skridt til at gennemføre en større pensionsreform, selv om der for nylig blev truffet en række foranstaltninger.

(1) EFT L 209 af 2.8.1997.